Исраилова Мадина: «Царна и хенаш тоьхнехь а, кхин дIа йолчу хенахь хьожуш хир ю со а, тхо массо а, тидам беш, уьш Оьрсийчу дIа лой теша, бохуш. Гур ду-кх кхин дIа церан хьал муха хир ду. Цара шайн набахтехь яккха езаш йолу хан цу чохь йоккхур ю аьлла-м хета суна, делахь а, мацах Катарехь Яндарбиев Зеламха вийнарш ма-баллара, хIорш а оьрсашка дIалой ладугIуш хир ду-кх тхо». Меттигерчу Iедалхоша дийцарехь, зуламхой дIасабаларан хьокъехь Оьрсийчоьнца Австрин барт ца хилар бахьана долуш, Исраилов вийнарш Оьрсийчу дIалур болуш бац. Цундела, схьагарехь, церан шайн хенаш меттигерачу набахтехь яха дезар ду. Цу кепара, масех шо хьалха Венехь вийначу нохчийн мухIажаран гонахьара зуламан гIуллакх, кхин юхаберзам боцуш, чекхдаьлла лара мегар ду. Кхелан сацам дIа а кхайкхина, шаьш полицхоша, куьйгах буржалш а тоьхна, зала чура арабохучу хенахь, Кальтенбруннер Оттос ИсраиловгIера адвокат йолчу Лоренц Надяна кIирвелла бIара а хьаьжна, кхерам тоссуш санна, немцойн маттахь «Баркалла хьуна, Надя Лоренц» элира. Ткъа адвоката зуламхо шена цу кепара тIеIаткъам бан гIертар шен болх ша дика бина хиларан тоьшалла санна го шена, элира.